બરી ધ્વંસના ૨૬ વર્ષ બાદ અને કેન્દ્રમાં નરેન્દ્ર મોદીની સરકારનાં ૪.૫ વર્ષના શાસન પછી ફરી એકવાર રામમંદિર નિર્માણનો મુદ્દો ભારતીય રાજનીતિના કેન્દ્ર સ્થાને આવી રહ્યો છે. વર્ષ-૨૦૧૪માં ભારતીય જનતા પાર્ટીએ પોતાના ચૂંટણી ઢંઢેરામાં રામમંદિરને ખાસ મહત્ત્વ આપ્યું નહોતું, બલકે, ૪૩ પાનાનાં ચૂંટણી ઢંઢેરાનાં ૪૧મા પાને માત્ર એક લીટીમાં રામમંદિર નિર્માણનો ઉલ્લેખ કરતાં કહેવાયું હતું કે જો ભારતીય જનતા પાર્ટી સત્તામાં આવશે તો ભારતીય બંધારણની મર્યાદામાં રહીને રામમંદિર નિર્માણનું કામ હાથ ધરાશે. છેલ્લાં સાડા ચાર વર્ષમાં મોદી સરકારે રામમંદિર નિર્માણને અગ્રતા આપી નથી, પરંતુ છેલ્લા ૧૫ દિવસનો ઘટનાક્રમ સૂચવે છે કે ભાજપ હવે કટ્ટર હિંદુત્વના માર્ગે વર્ષ-૨૦૧૯ લોકસભાની ચૂંટણી જીતવાનું મન બનાવી ચૂક્યો છે. ભાજપના ચૂંટણી વ્યૂહરચનાકાર નેતાઓને પ્રતીતિ થઈ ચૂકી છે કે સીબીઆઈથી માંડીને રાફેલના વિવાદમાં પડવાને બદલે રામનામ જપવાથી હિંદુત્વના મુદ્દે ચૂંટણી જીતવાનું કામ વધુ આસાન છે. છેલ્લા એક મહિનાનો ઘટનાક્રમ જોઈએ તો સુપ્રીમ કોર્ટના ચુકાદાની ભાજપના રાષ્ટ્રીય પ્રમુખ અમિતભાઈ શાહે સ્પષ્ટ શબ્દોમાં ઝાટકણી કાઢતાં કહ્યું હતું કે અદાલતોએ બહુમતી સમાજની આસ્થાને કેન્દ્રમાં રાખીને અમલ થઈ શકે એવા ચુકાદાઓ આપવા જોઈએ. મોદી સરકારના નાણામંત્રી અરુણ જેટલીએ પણ સબરીમાલાના ચુકાદાની આકરી ટીકા કરી હતી. કહેવાનો સાર એ છે કે આસ્થાના મુદ્દે ભાજપ સુપ્રીમ કોર્ટના ચુકાદાને સ્વીકારવા સંમત નથી, પરંતુ ભાજપના કાયદામંત્રી રવિશંકરપ્રસાદ કહે છે કે બાબરી મસ્જિદ, રામમંદિર નિર્માણનો વિવાદ અત્યારે સુપ્રીમ કોર્ટમાં વિચારાધીન છે અને અદાલતના ચુકાદાને અનુસરીને ભાજપ રામમંદિર નિર્માણનું કામ હાથ ધરશે. .